b'\n_START_ARTICLE_\nImerslund & Co\n_START_PARAGRAPH_\nImerslund & Co, eller Imerslund Musikk ble etablert i 1914 av Thorleif Imerslund, faren til Per Imerslund og er i dag en stor musikkforretning i Oslo. Opprinnelig var butikken et magasin som solgte b\xc3\xa5de instrumenter, plater og fotoutstyr og holdt til i Torggata, rett ved der hvor firmaet fortsatt har en butikk._NEWLINE_Etter hvert ble virksomheten mer rettet inn mot musikk, med et stort utvalg av b\xc3\xa5de instrumenter og plater. I 1935 flyttet butikken inn i st\xc3\xb8rre lokaler i Dronningens gate og i 1951 ble butikken kj\xc3\xb8pt av Henschien Trekkspillfabrikk i H\xc3\xb8nefoss, for s\xc3\xa5 selge den videre til Erling Tronerud i 1965._NEWLINE_I 1970 flyttet forretningen til nye lokaler i \xc2\xabStr\xc3\xb8get\xc2\xbb \xe2\x80\x93 Oslos f\xc3\xb8rste g\xc3\xa5gate. Da en h\xc3\xb8y husleie tvang butikken ut, havnet de i Skippergata 28._NEWLINE_I 1992 ble det etablert en ny musikkbutikk p\xc3\xa5 St. Olavs Plass med navnet St. Olav Musikksenter. Butikken var en all round butikk, med et ekstra fokus p\xc3\xa5 trommer._NEWLINE_I 1997 kj\xc3\xb8pte St. Olav Musikksenter seg inn i eiersiden av Imerslund Musikk og i 1998 flyttet St. Olav Musikksenter fra sine lokaler p\xc3\xa5 St. Olavs Plass til st\xc3\xb8rre lokaler i gamle Torggata Bad, i Torggata 16. _NEWLINE_I 2002 dannet Imerslund og St. Olav Musikk forhandlerkjeden Kick Music med de st\xc3\xb8rste musikkhandlerne i landet. Kick ble drevet av Imerslund frem til Kick Music fikk eget kontor i 2004. I 2006 solgte Imerslund Musikk seg ut av Kick Music._NEWLINE_I l\xc3\xb8pet av de neste \xc3\xa5rene kj\xc3\xb8pte St. Olav Musikksenter opp en st\xc3\xb8rre andel av aksjene i Imerslund Musikk, og ble etterhvert st\xc3\xb8rste eier og i 2005 fusjonerte selskapene til ett firma. Det nye navnet ble Imerslund Musikk AS, med bakgrunn i den lange og tradisjonsrike historien dette navnet b\xc3\xa6rer._NEWLINE_I 2006 \xc3\xa5pnet Imerslund Musikk Norges st\xc3\xb8rste musikkbutikk i Oslo p\xc3\xa5 Schous bryggeri.'